CONTRA LA REPRESSIÓ SINDICAL,
LLIBERTAT PER A CANDIDO I MORALA

L’empresonament de Cándido González Carnero i Juan Manuel Martínez Morala, el passat dissabte 16 de juny, per les forces de repressió de l’Estat és un clar indicador del nivell al qual ha arribat la “democràcia” espanyola en aquest seu 30è aniversari. 

Amb un judici ple d’irregularitats, on no es van presentar ni proves ni testimonis que els inculpessin, per trencar una càmera de video-vigilància durant les accions que, en defensa dels seus llocs de treball, van realitzar els treballadors de la Naval de Xixón, la condemna a tres anys de presó es percep com un atemptat als drets fonamentals dels treballadors i un intent de silenciar el moviment obrer, mitjançant l’ús coercitiu de la maquinària repressiva de l’Estat. 
 
Aquesta condemna, que sembla redactada durant la dictadura feixista, crea un punt d’inflexió que ens ha de fer reaccionar.  Ara es justifica i es “legalitza”, amb un procediment judicial, l’empresonament d’aquells que, per mantenir el seu dret al treball, s’oposen als especuladors i als seus còmplices. 

Existeix una criminalització creixent dels que no ens resignem a dir amén a les polítiques neoliberals, en les quals els beneficis econòmics a curt termini són l’únic valor a tenir en compte. Aquesta criminalització ens toca de prop. Aquests dos sindicalistes exemplars van a la presó com a conseqüència de la denúncia que va presentar l’Ajuntament de Xixon que, paradoxalment, està governat per  “l’esquerra”, PSOE i IU, amb més interès pels terrenys d’alt valor especulatiu, que restarien desocupats amb la desaparició de la Naval, que per les persones que perdrien el seu lloc de treball. 
 
L’estratègia va quedar definida: escapçar el moviment obrer, que defensa els llocs de treball i el futur social i industrial de la zona, concentrant l’ús de la repressió en els dirigents de la protesta. Però els hem de demostrar que els companys Cándido i Morala no estan sols, que la seva lluita és la nostra i que emprendrem les accions encaminades a aconseguir el seu alliberament i que res no ens aturarà fins a aconseguir-ho.

Malauradament aquest no és l’únic cas de criminalització del moviment sindical. A hores d'ara 78 treballadors d’IBERIA estan encausats en un procés per la ocupació de les pistes de l’aeroport d’El Prat, acusats de un delicte de sedició pel que poden ser comdemnats a penes de fins 9 anys de presó. 

Des de l’esquerra sindical catalana fem una crida a la participació de totes les persones i les organitzacions a les accions encaminades a l’immediat alliberament dels companys empresonats i de suport amb la resta de treballadors que són víctimes de la repressió capitalista. Amb aquest objectiu us convoquem a la manifestació, com inici de les accions solidàries, el proper 12 de juliol.

·	CONTRA LA REPRESSIÓ DELS DRETS LABORALS I SINDICALS
·	CONTRA ELS ESPECULADORS I ELS SEUS CÒMPLICES
·	Manifestació
12 de juliol
19 hores
Plaça Universitat
Barcelona
PER L’ANUL·LACIÓ DE LA SENTÈNCIA I L’ALLIBERAMENT DELS EMPRESONATS
·	PEL DRET AL TREBALL

TOTES I TOTS A LA MANIFESTACIÓ DEL DIA 12